越問 隠逸
作者：孫因
朝代：宋

paragraphs: 謝隠士當少微兮，精神見乎天文。
嚴子陵應客星兮，光芒動夫至尊。
居剡下以高潔兮，戴安道之父子。
游嵩嶽以偕隠兮，孔述睿之弟昆。
却米餉而不受兮，朱百年之夫婦。
受肥遁以就閑兮，阮萬齡之祖孫。
閉蓬戶以觀書兮，淳之棲於窮岫。
輕白璧而不盼兮，景齊隠於日門。
扣藥船而引聲兮，歌競傳於仲御。
漁鏡湖以賦詩兮，島尚號於方干。
黄公列乎四皓兮，成定儲之羽翼。
嵇康儕於七賢兮，著養生之至言。
王子猷詠招隠兮，愛山陰之竹種。
謝靈運賦山居兮，采地黄爲溪蓀。
著貂裘坐岩石兮，弘之志不在釣。
袘豹席與椶橋兮，志和豈羨回軒。
彼皆不事王侯兮，以高尚而辟世。
亦地氣之所鍾兮，多秀水與名山。
客曰士各有志兮，斯固古之逸民。
夫何欲潔其身兮，弗念君臣之大倫。